ดอลล์อ่อนค่าหลังข้อมูลจ้างงานสหรัฐไม่ชัดเจน
ดอลลาร์สหรัฐปรับตัวลงเมื่อเทียบสกุลเงินยูโรและเยนเมื่อคืนนี้ (4 ก.ย.) เนื่องจากยังไม่มีความชัดเจนว่าธนาคารกลางสหรัฐ (เฟด) จะปรับขึ้นอัตราดอกเบี้ยในเดือนนี้หรือไม่ หลังจากตัวเลขจ้างงานนอกภาคเกษตรเดือนส.ค.ของสหรัฐเพิ่มขึ้นน้อยกว่าคาด
5 ก.ย. 2558

สำนักข่าวอินโฟเควสท์รายงานว่า ค่าเงินยูโรแข็งค่าเมื่อเทียบดอลลาร์สหรัฐที่ระดับ 1.1148 ดอลลาร์สหรัฐ จาก 1.1121 ดอลลาร์สหรัฐ ขณะที่เงินปอนด์ลดลงที่ 1.5183 ดอลลาร์สหรัฐ จากระดับ 1.5259 ดอลลาร์สหรัฐ
ค่าเงินดอลลาร์สหรัฐปรับตัวลงเทียบกับสกุลเงินเยนที่ 118.93 เยน จาก 120.00 เยน และลดลงเมื่อเทียบกับฟรังก์สวิสที่ระดับ 0.9730 ฟรังก์ จาก 0.9736 ฟรังก์ ขณะที่ค่าเงินดอลลาร์ออสเตรเลียปรับลงเมื่อเทียบกับดอลลาร์สหรัฐที่ระดับ 0.6924 ดอลลาร์สหรัฐ จากระดับ 0.7017 ดอลลาร์
ดอลลาร์สหรัฐได้รับแรงกดดัน หลังกระทรวงแรงงานสหรัฐรายงานว่า ตัวเลขการจ้างงานนอกภาคเกษตรเพิ่มขึ้น 173,000 ตำแหน่งในเดือนส.ค. จากระดับ 245,000 ตำแหน่งในเดือนก.ค. ขณะที่อัตราการว่างงานลดลงสู่ระดับ 5.1% ซึ่งเป็นระดับต่ำสุดนับตั้งแต่เดือนเม.ย.2551 จาก 5.3% ในเดือนก.ค. ก่อนหน้านี้ นักวิเคราะห์คาดการณ์ว่า การจ้างงานจะเพิ่มขึ้น 220,000 ตำแหน่งในเดือนส.ค. และอัตราการว่างงานจะลดลงสู่ 5.2%
ทั้งนี้ ข้อมูลดังกล่าวนับว่ามีความสำคัญสำหรับเจ้าหน้าที่กำหนดนโยบายการเงินของเฟดในการประเมินตลาดแรงงานสหรัฐ ก่อนที่จะตัดสินใจว่าจะปรับขึ้นอัตราดอกเบี้ยในการประชุมนโยบายครั้งหน้าในช่วงกลางเดือนนี้ หรือจะชะลอเวลาออกไป แต่ต้วเลขจ้างงานล่าสุดได้แสดงให้เห็นถึงภาพรวมที่ยังไม่มีความชัดเจนเกี่ยวกับภาวะตลาดแรงงานสหรัฐ ซึ่งทำให้เป็นเรื่องยากที่นักวิเคราะห์จะประเมินช่วงเวลาในการปรับขึ้นอัตราดอกเบี้ยของเฟด